32000R0908
L 105/15
JURNALUL OFÍCIAL AL UNIUNII EUROPENE
REGULAMENTUL (CE) NR. 908/2000 AL COMISIEI
din 2 mai 2000
privind normele de calculare a ajutoarelor acordate de statele membre organizațiilor de producători din sectorul pescuitului și acvaculturii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2792/1999 al Consiliului din 17 decembrie 1999 de definire a modalităților și condițiilor acțiunilor structurale în sectorul pescuitului (1), în special articolul 15 alineatul (4),
întrucât:
(1)
Regulamentul (CE) nr. 2792/1999 stabilește, în special la articolul 15 alineatul (1), condițiile generale de acordare și finanțare a ajutoarelor acordate de către statele membre organizațiilor de producători care au obținut recunoașterea prevăzută la articolul 4 și, dacă este cazul, recunoașterea prevăzută la articolul 7a din Regulamentul (CEE) nr. 3759/92 al Consiliului din 17 decembrie 1992 privind organizarea comună a pieței în sectorul produselor pescărești și de acvacultură (2), astfel cum a fost modificat ultima dată prin Regulamentul (CE) nr. 3318/94 (3).
(2)
Pentru a se asigura acordarea și finanțarea acestor ajutoare în condiții identice, trebuie precizate modalitățile de calculare a valorii producției puse în vânzare rezultate din activitatea organizațiilor de producători, precum și cheltuielile de administrare a acestor organizații. Acest calcul trebuie realizat pe baze contabile doveditoare. Cu toate acestea, trebuie să se țină cont de faptul că în anumite cazuri este dificil ca asemenea baze să fie disponibile, adoptându-se în subsidiar o metodă forfetară de calcul.
(3)
Ajutoarele de care poate beneficia o asociație de organizații de producători trebuie să fie limitate la o valoare globală maximă, având în vedere faptul că fiecare organizație care aderă la aceasta poate beneficia de ajutoare de constituire și de funcționare.
(4)
Trebuie precizate modalitățile de definire a cheltuielilor privind punerea în aplicare a unui plan de ameliorare a calității de către o organizație de producători.
(5)
Trebuie precizate modalitățile de rambursare a contribuției comunitare legate de ajutoarele acordate de statele membre înainte de 1 ianuarie 2000, dar care nu au făcut obiectul unei decizii de rambursare de către Comisie înainte de această dată.
(6)
Măsurile prevăzute în prezentul regulament sunt conforme cu avizul Comitetului sectorului pescuitului și acvaculturii,
ADOPTĂ PREZENTUL REGULAMENT:
Articolul 1
Prezentul regulament stabilește normele de aplicare privind acordarea ajutoarelor care pot fi acordate organizațiilor de producători din sectorul pescuitului și acvaculturii în temeiul articolului 15 alineatul (1) literele (a) și (b) din Regulamentul (CE) nr. 2792/1999.
Articolul 2
(1) Producătorii care au aderat la o asemenea organizație a căror producție poate fi luată în calcul pentru aplicarea articolului 15 alineatul (1) litera (a) din Regulamentul (CE) nr. 2792/1999 sunt:
(a)
producătorii care erau deja membri ai organizației la data la care aceasta a fost recunoscută și care și-au păstrat calitatea de membri pe parcursul întregului an pentru care se solicită ajutorul;
(b)
producătorii care au aderat la organizație după data la care aceasta a fost recunoscută și care au fost membri ai acesteia pe parcursul ultimelor nouă luni ale anului pentru care se solicită ajutorul.
(2) O asociație de organizații de producători poate beneficia de un ajutor în temeiul articolului 15 alineatul (1) litera (a) din Regulamentul (CE) nr. 2792/1999 în limitele unei sume maxime de 180 000 EUR.
Articolul 3
(1) Pentru calcularea ajutorului prevăzut la articolul 15 alineatul (1), litera (a) punctul (i) din Regulamentul (CE) nr. 2792/1999, valoarea producției comercializate de către organizația de producători se stabilește forfetar, pentru fiecare an, prin înmulțirea, pentru fiecare produs acoperit de acțiunea organizației:
(a)
a producției medii ponderate, exprimate în 100 de kilograme nete, comercializate de producătorii care au aderat pe parcursul ultimilor trei ani calendaristici anteriori perioadei pentru care se solicită ajutorul
cu
(b)
prețul mediu ponderat al producției obținute de acești producători pe parcursul aceleiași perioade, calculat la 100 de kilograme nete.
(2) Pentru calcularea producției medii prevăzute la alineatul (1) litera (a), producția pusă în vânzare de producătorii care au aderat pe parcursul fiecăruia din cei trei ani calendaristici menționați se calculează:
(a)
pe baza documentelor comerciale și contabile doveditoare disponibile
sau, dacă acestea nu există,
(b)
pe baza unei evaluări forfetare elaborate de serviciile competente ale statului membru pe baza parametrilor determinați de către acestea în prealabil în funcție de tipurile de producție în cauză.
(3) Pentru calcularea prețului mediu prevăzut la alineatul (1) litera (b), prețul mediu obținut de producători pentru fiecare dintre cei trei ani menționați anterior este determinat de către serviciile competente ale statului membru:
(a)
pe baza documentelor comerciale și contabile disponibile având valoare doveditoare
sau, în lipsa acestora,
(b)
calculându-se cursul mediu anual practicat pentru fiecare produs pe piața principală din zona de activitate a organizației de producători în cauză.
Articolul 4
(1) Sunt cheltuieli administrative în sensul articolului 15 alineatul (1) litera (a) punctul (ii) din Regulamentul (CE) nr. 2792/1999 cheltuielile efective achitate de organizația de producători pentru constituirea și funcționarea sa și care intră sub incidența rubricilor următoare:
(a)
cheltuieli legate de munca pregătitoare pentru constituirea organizației și cheltuieli legate de stabilirea actului constitutiv și a statutului acesteia sau de modificarea acestora;
(b)
cheltuielile generate de controlul respectării normelor prevăzute la articolul 4 alineatul (1) din Regulamentul (CEE) nr. 3759/92;
(c)
cheltuieli de personal (salarii și remunerații, cheltuieli de formare, cheltuieli sociale și cheltuieli de deplasare), precum și onorariile pentru servicii și consultanță tehnică;
(d)
cheltuieli de corespondență și telecomunicații;
(e)
cheltuielile aferente materialelor de birotică, precum și cheltuielile de amortizare sau de leasing pentru acestea;
(f)
cheltuielile legate de mijloacele de transport utilizate de organizații;
(g)
cheltuielile cu chiria sau, în cazul achiziționării, cheltuieli cu dobânzile, achitate efectiv, precum și alte cheltuieli rezultate din ocuparea unor imobile care servesc funcționării administrative a organizației de producători;
(h)
cheltuielile de asigurare legate de transportul personalului, de sediile administrative și echipamentele acestora.
(2) Organizația de producători poate repartiza valoarea acestor cheltuieli pe parcursul anilor pentru care se acordă ajutorul.
(3) Valoarea cheltuielilor administrative prevăzute conform alineatului (1) trebuie stabilită pe bază de documente comerciale și contabile cu valoare doveditoare.
Articolul 5
(1) Cheltuielile vizate la articolul 15 alineatul (1) litera (b) din Regulamentul (CE) nr. 2792/1999 sunt cheltuielile achitate efectiv de organizația de producători pentru elaborarea și punerea în aplicare a planului de îmbunătățire a calității aprobat conform articolului 7a din Regulamentul (CEE) nr. 3759/92 și care intră sub incidența rubricilor următoare:
(a)
cheltuieli legate de studiile preliminare, de definirea și modificarea planului;
(b)
cheltuieli menționate la articolul 4 alineatul (1) literele (c), (d) și (e) din prezentul regulament;
(c)
cheltuieli legate de acțiunile de informare a membrilor în privința tehnicilor și know-how-ului orientate spre îmbunătățirea calității;
(d)
cheltuielile de instituire sau de punere în aplicare a unui sistem de control al respectării măsurilor adoptate de organizație pentru aplicarea planului de îmbunătățire a calității.
(2) Organizația de producători poate repartiza valoarea acestor cheltuieli pe parcursul anilor pentru care se acordă ajutorul.
(3) Valoarea cheltuielilor administrative stabilite conform alineatului (1) trebuie stabilită pe bază de documente comerciale și contabile cu valoare doveditoare care arată în mod clar că aceste cheltuieli au fost consacrate executării planului.
Articolul 6
Cu începere de la 1 ianuarie 2000 se abrogă:
-
Regulamentele (CEE) nr. 1452/83 (4), (CEE) nr. 671/84 (5) și (CE) nr. 2374/96 (6),
-
articolul 1 a doua liniuță, precum și articolele 6 și 7 din Regulamentul (CE) nr. 2636/95 (7).
Cu toate acestea, dispozițiile abrogate se aplică în continuare ajutoarelor a căror acordare a fost decisă de statele membre înainte de 1 ianuarie 2000 conform articolelor 7 și 7b din Regulamentul (CEE) nr. 3759/92.
Pentru ajutoarele prevăzute la al doilea paragraf al prezentului articol, în cazul în care cererea de rambursare a contribuției comunitare nu a făcut obiectul unei decizii a Comisiei înainte de 1 ianuarie 2000, rambursarea se efectuează în contextul programării Fondurilor Structurale ale statului membru în cauză pentru perioada 2000-2006.
Articolul 7
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la data de 1 ianuarie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 mai 2000.